Document ID: 31977R1662

31977R1662
L 186/9
SLUŽBENI LIST EUROPSKE UNIJE
UREDBA VIJEĆA (EEZ) br. 1662/77
od 18. srpnja 1977.
o zaštitnim mjerama predviđenim u Sporazumu o suradnji i Privremenom sporazumu između Europske ekonomske zajednice i Kraljevine Maroka
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegove članke 43. i 113.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da su Sporazum o suradnji između Europske ekonomske zajednice i Kraljevine Maroka, dalje u tekstu „Sporazum o suradnji”, i Privremeni sporazum (2) potpisani 27. travnja 1976.;
budući da je za provedu zaštitnih klauzula i mjera predostrožnosti predviđenih u člancima od 36. do 38. i članku 51. Sporazuma o suradnji i u člancima od 28. do 30. i članku 37. Privremenog sporazuma potrebno utvrditi detaljna pravila primjene uredaba Zajednice, posebno Uredbe Vijeća (EEZ) br. 1439/74 od 4. lipnja 1974. o zajedničkim pravilima uvoza (3) i Uredbe Vijeća (EEZ) br. 459/68 od 5. travnja 1968. o zaštiti od dampinga ili dodjele premija ili subvencija od strane zemalja koje nisu članice Europske ekonomske zajednice (4), kako je zadnje izmijenjena Uredbom (EEZ) br. 2011/73 (5),
DONIJELO JE OVU UREDBU:
Članak 1.
U slučaju postupaka koji bi Zajednicu mogli učiniti podložnom zaštitnim mjerama na temelju članka 38. Sporazuma o suradnji i članka 30. Privremenog sporazuma, Komisija odlučuje, ne dovodeći u pitanje članak 2. ove Uredbe i nakon ispitivanja slučaja na vlastitu inicijativu ili na zahtjev neke države članice, jesu li dotični postupci u skladu sa Sporazumom.
Članak 2.
U slučaju dampinga ili javnih potpora koje bi mogle opravdati primjenu Zajednice mjera predviđenih u članku 36. Sporazuma o suradnji i članku 28. Privremenog sporazuma, o uvođenju antidampinških ili kompenzacijskih carina odlučuje se u skladu s postupkom i detaljnim pravilima utvrđenima u Uredbi (EEZ) br. 459/68.
Članak 3.
U slučaju postupaka koji bi mogli opravdati primjenu Zajednice mjera predviđenih u člancima 37. i 51. Sporazuma o suradnji i člancima 29. i 37. Privremenog sporazuma, Vijeće može pod uvjetima određenim u tim člancima usvojiti odgovarajuće zaštitne mjere u skladu s postupkom i detaljnim pravilima utvrđenima u Uredbi (EEZ) br. 1493/74, a posebno u njezinom članku 13. stavcima 2. i 3.
U slučaju hitnosti i pod uvjetima utvrđenima u članku 37. Sporazuma o suradnji i članku 29. Privremenog sporazuma:
-
Komisija može usvojiti odgovarajuće zaštitne mjere u skladu s postupkom i detaljnim pravilima utvrđenima u Uredbi (EEZ) br. 1493/74, a posebno njezinom članku 12. stavcima 2. i 3.,
-
svaka država članica može poduzeti privremene zaštitne mjere u skladu s postupkom opisanim u članku 14. stavcima od 1. do 4. Uredbe (EEZ) br. 1493/74 u skladu sa stavcima od 2. do 4. tog članka.
Članak 4.
1. Ova Uredba ne isključuje primjenu uredaba o zajedničkoj organizaciji poljoprivrednih tržišta ili upravnih odredaba Zajednice ili nacionalnih upravnih odredaba koje iz nje proizlaze kao ni posebnih uredaba usvojenih u skladu s člankom 235. Ugovora za prerađene poljoprivredne proizvode; ona se primjenjuje uz njih.
2. Međutim, druga alineja drugog stavka članka 3. ne primjenjuje se na proizvode obuhvaćene takvim uredbama.
Članak 5.
Komisija obavješćuje Vijeće za suradnju i Zajednički odbor kako je utvrđeno u članku 38. Sporazuma o suradnji i članku 30. Privremenog sporazuma.
Članak 6.
Ova Uredba stupa na snagu dan nakon njezine objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. srpnja 1977.

Labels: 18
15
4
5